CELEX: 52022PC0154
Language: et
Date: 2022-04-06
Title: Ettepanek: NÕUKOGU RAKENDUSOTSUS, millega antakse Tšehhile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,6.4.2022
            COM(2022) 154 final
            2022/0102(NLE)
            
            Ettepanek:
            NÕUKOGU RAKENDUSOTSUS,
            millega antakse Tšehhile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumise korda või hoida ära teatavat liiki maksudest kõrvalehoidmist või maksustamise vältimist.
            
            
               Komisjonis 23. novembril 2021 registreeritud kirjas taotles Tšehhi luba kohaldada kuni 31. detsembrini 2024 erandit käibemaksudirektiivi artiklist 287, mis võimaldaks Tšehhil kohaldada käibemaksuvabastust selliste maksukohustuslaste suhtes, kelle aastakäive ei ületa 85 000 eurot. 
            
            
               Vastavalt käibemaksudirektiivi artikli 395 lõike 2 teisele lõigule teavitas komisjon 16. detsembri 2021. aasta kirjaga teisi liikmesriike Tšehhi taotlusest. Komisjon teavitas 20. detsembri 2021. aasta kirjas Tšehhit, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
            
            
               Käibemaksudirektiivi artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi valuutas nende ühinemiskuupäeval kehtinud vahetuskursi kohaselt arvutatult ei ületa kõnealuses sättes nimetatud summasid.
            
            
               Vastavalt käibemaksudirektiivi artikli 287 punktile 7 võib Tšehhi kohaldada käibemaksuvabastust selliste maksukohustuslaste suhtes, kelle aastakäive riigi valuutas ei ületa 35 000 eurot.
            
            
               Luba tõsta aastakäibe künnist 35 000 eurolt 85 000 eurole vähendaks märkimisväärselt maksuvabastuse saamise tingimustele vastavate ettevõtjate halduskoormust ja soodustaks selliste väikeettevõtjate arengut, vabastades nad tavapäraste käibemaksureeglite kohastest käibemaksukohustustest, näiteks käibemaksuarvestuse pidamisest või käibedeklaratsioonide esitamisest. Erimeetme kehtestamine tooks kaasa väiksema koormuse ka maksuhaldurile, sest väheneks vajadus hallata ja kontrollida maksukohustuslasi, kelle käive jääb allapoole künnist. Lisaks kaasneks positiivne mõju nende maksukohustuslaste käibemaksukohustuste täitmise üldisele tasemele.
            
            
               Erimeede on maksukohustuslaste jaoks täielikult vabatahtlik. Seetõttu on väikeettevõtjatel, kelle aastakäive ei ületa kõnealust künnist, endiselt võimalus kasutada oma õigust valida tavapärased käibemaksureeglid.
            
            
               Tšehhi esitatud hinnangute kohaselt kahaneks käibemaksu laekumine erimeetme kehtestamise järel vähem kui 2 % ning seega ei mõjutaks see oluliselt käibemaksutulu kogusummat ega lõpptarbimise etapis kogutud maksutulu kogusummat.
            
            
               Väikeettevõtjate kohustusi lihtsustav erimeede on kooskõlas väikeettevõtjaid käsitlevate Euroopa Liidu eesmärkidega.
            
            
               Võttes arvesse positiivset mõju nii ettevõtjate kui ka maksuhaldurite halduskoormuse vähendamisele, ilma et see mõjutaks oluliselt käibemaksu kogutulu, on asjakohane lubada Tšehhil kehtestada esimeede ja kohaldada seda kuni 31. detsembrini 2024.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Erimeede on kooskõlas käibemaksu tegevuskavast
                     2
                   tuleneva direktiivi (EL) 2020/285 (millega muudetakse käibemaksudirektiivi artikleid 281–294 väikeettevõtete erikorra osas)
                     3
                   eesmärkidega ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii asjaomases liikmesriigis kui ka ELi tasandil, vähendada künniseefekti negatiivset mõju ning lihtsustada ettevõtjatel nõuete täitmist ja maksuhalduritel järelevalve tegemist.
               
               
                  Lisaks on 85 000 euro suurune künnis kooskõlas direktiiviga (EL) 2020/285, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega võrdväärset summat asjaomase liikmesriigi valuutas).
               
               
                  Sarnaseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Madalmaadel
                     4
                   ja Belgial
                     5
                   on lubatud kohaldada 25 000 euro suurust künnist; Itaalial
                     6
                   30 000 euro suurust künnist ning Luksemburgil
                     7
                   35 000 euro suurust künnist; Poolal,
                     8
                   Lätil
                     9
                   ja Eestil
                     10
                   on lubatud kohaldada 40 000 euro suurust künnist; Ungaril
                     11
                   48 000 euro suurust künnist; Sloveenial
                     12
                   50 000 euro suurust künnist; Leedul
                     13
                   55 000 euro suurust künnist; Horvaatial
                     14
                   45 000 euro suurust künnist; Maltal
                     15
                   30 000 euro suurust künnist ning Rumeenial
                     16
                   88 500 euro suurust künnist.
               
               
                  Käibemaksudirektiivi kohaldamisega seotud erandite kehtivus peaks alati olema ajaliselt piiratud, et oleks võimalik hinnata nende erandite mõju. Lisaks on Tšehhi taotletud erimeetme kehtivusaja pikendamine kuni 31. detsembrini 2024 kooskõlas direktiivi (EL) 2020/285 nõuetega. Kõnealuses direktiivis on sätestatud, et liikmesriigid peavad kohaldama alates 1. jaanuarist 2025 siseriiklikke õigusnorme, mis neil tuleb selle direktiivi järgimiseks vastu võtta.
               
            
         
         
            
               
                  Kavandatud meede on seega kooskõlas käibemaksudirektiivi sätetega.
               
            
            
               •Kooskõla muude liidu tegevuspõhimõtetega
            
            
               Komisjon on pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses võttis komisjon 2020. aasta märtsis vastu VKEde strateegia kestliku ja digitaalse Euroopa kujundamiseks,
                  17
                milles ta kohustus jätkama tööd VKEde koormuse vähendamiseks. Eesmärk vähendada VKEde regulatiivset koormust on üks selle strateegia tugisambaid. Eelarve-eeskirjade seisukohast on kõnealune erimeede nende eesmärkidega kooskõlas. Samuti on see kooskõlas majanduse taastamise strateegiat toetava õiglase ja lihtsa maksustamise 2020. aasta tegevuskavaga,
                  18
                milles tunnistatakse, et maksukohustuste täitmisega seotud kulud on ELis endiselt suured ning et nõuete täitmisega seotud kulud on väikeste ettevõtete puhul tavaliselt oluliselt suuremad kui suurte ettevõtete puhul.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede proportsionaalne taotletava eesmärgiga, st lihtsustada maksukogumist väikeste maksukohustuslaste ja maksuhalduri jaoks.
               
            
            
               •Vahendi valik
            
            
               
                  Kavandatav vahend: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Tšehhi esitatud taotlusel ja käsitleb ainult kõnealust konkreetset liikmesriiki.
               
            
            
               •Mõju hindamine
            
            
               
                  Nõukogu rakendusotsuse ettepaneku eesmärk on tõsta praegust maksuvabastuse künnist 35 000 eurolt 85 000 eurole (või sellega võrdväärsele summale riigi valuutas). Künnise tõstmine on lihtsustamismeede, millega vabastatakse mitmest käibemaksukohustusest ettevõtjad, kelle aastakäive ei ületa 85 000 eurot. Seega on sellel positiivne mõju nii ettevõtjate kui ka maksuhalduri halduskoormuse vähendamisele, ilma et see mõjutaks oluliselt käibemaksu kogutulu. Erandi kitsa reguleerimisala ning piiratud kohaldamisaja tõttu on meetme mõju igal juhul piiratud.
               
               
                  Praegu on 2020. aasta andmete põhjal ligikaudu 910 000 väikeettevõtjat, kes kasutavad oma õigust käibemaksuvabastuseks. Künnise tõstmine 85 000 euroni tooks kasu ligikaudu veel ligikaudu 105 000 ettevõtjale ning käibemaksutulu kahaneks vähem kui 2 %.
               
            
         
         
            
               
                  Erimeede on maksukohustuslaste jaoks vabatahtlik. Maksukohustuslastel on võimalus valida tavapärased käibemaksureeglid kooskõlas direktiivi 2006/112/EÜ artikliga 290. Eelarvemõju Tšehhi käibemaksutulule on hinnanguliselt ligikaudu 370 miljonit eurot, mida võib pidada väheoluliseks.
               
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               
                  Pärast nõukogu 30. aprilli 2021. aasta määruse (EL, Euratom) 2021/769 (millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta)
                     19
                   jõustumist ei arvuta Tšehhi käibemaksupõhiste omavahendite aruande alusel alates 2022. eelarveaastast hüvitist.
               
            
            
               2022/0102 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega antakse Tšehhile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  20
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Direktiivi 2006/112/EÜ artikli 287 punkti 7 kohaselt võib Tšehhi vabastada käibemaksust maksukohustuslased, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 35 000 eurot.
            
            
               (2)Komisjonis 23. novembril 2021 registreeritud kirjaga taotles Tšehhi luba kehtestada erimeede, millega tehakse erand direktiivi 2006/112/EÜ artikli 287 punktist 7 ning vabastatakse käibemaksust maksukohustuslased, kelle aastakäive ei ületa 85 000 eurot või sellega võrdväärset summat riigi valuutas (edaspidi „erimeede“). Erimeedet kohaldataks kuni 31. detsembrini 2024, mis on kuupäev, mil liikmesriigid peavad üle võtma nõukogu direktiivi (EL) 2020/285
                  21
               . Kõnealuse direktiiviga lubatakse liikmesriikidel alates 1. jaanuarist 2025 vabastada käibemaksust selliste maksukohustuslaste kaubatarned ja osutatud teenused, kelle aastakäive asjaomases liikmesriigis ei ületa 85 000 eurot või sellega võrdväärset summat riigi valuutas.
            
            
               (3)Direktiivi 2006/112/EÜ artikli 395 lõike 2 teise lõigu kohaselt edastas komisjon 16. detsembri 2021. aasta kirjas Tšehhi taotluse teistele liikmesriikidele. Komisjon teatas 20. detsembri 2021. aasta kirjas Tšehhile, et tal on taotluse hindamiseks kogu vajalik teave.
            
            
               (4)Erimeede on kooskõlas direktiiviga (EL) 2020/285 ja selle eesmärk on vähendada väikeettevõtjate jaoks nõuete täitmisega seotud koormust ja vältida konkurentsimoonutusi siseturul.
            
            
               (5)Erimeede jääb maksukohustuslastele vabatahtlikuks, kuna nad võivad ikka valida tavapäraste käibemaksureeglite kohaldamise kooskõlas direktiivi 2006/112/EÜ artikliga 290.
            
            
               (6)Tšehhi esitatud teabe kohaselt avaldab erimeede üksnes väheolulist mõju maksutulu summale, mille Tšehhi kogub lõplikus tarbimisetapis.
            
         
         
            
               (7)Pärast nõukogu määruse (EL, Euratom) 2021/769
                  22
                jõustumist ei arvuta Tšehhi käibemaksupõhiste omavahendite aruande alusel alates 2022. eelarveaastast hüvitist.
            
            
               (8)Kuna Tšehhi eeldab, et kõrgem künnis toob kaasa käibemaksukohustuste vähenemise ning seega halduskoormuse ja nõuete täitmise kulude vähenemise nii väikeettevõtjate kui ka maksuhaldurite jaoks ning et see ei mõjuta oluliselt käibemaksu kogutulu, tuleks Tšehhile anda luba erimeetme kehtestamiseks.
            
            
               (9)Luba kohaldada erimeedet peaks olema ajaliselt piiratud. Ajaline piirang peaks olema piisav, et võimaldada hinnata kehtestatud künnise tõhusust ja asjakohasust. Lisaks peavad liikmesriigid direktiivi (EL) 2020/285 artikli 3 lõike 1 kohaselt võtma vastu ja avaldama 31. detsembriks 2024 kõnealuse direktiivi (millega jäetakse välja direktiivi 2006/112/EÜ artikkel 287 ja kehtestatakse väikeettevõtjatele lihtsamad käibemaksueeskirjad) artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seepärast on asjakohane anda Tšehhile luba kohaldada erimeedet kuni 31. detsembrini 2024,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artikli 287 punktist 7 lubatakse Tšehhil kohaldada käibemaksuvabastust maksukohustuslaste suhtes, kelle aastakäive ei ületa 85 000 eurot või sellega võrdväärset summat riigi valuutas. 
            
            
               Artikkel 2
            
            
               Käesolevat otsust kohaldatakse alates selle avaldamise kuupäevast kuni 31. detsembrini 2024.
            
            
               Artikkel 3
            
            
               Käesolev otsus on adresseeritud Tšehhi Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (3)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (4)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (5)
                  
                        Nõukogu 20. detsembri 2018. aasta rakendusotsus (EL) 2018/2077, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 331, 28.12.2018, lk 222).
               
               
                  
                     (6)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11).
               
               
                  
                     (7)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (8)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (9)
                  
                        Nõukogu 4. septembri 2020. aasta rakendusotsus (EL) 2020/1261, millega muudetakse rakendusotsust (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 4).
               
               
                  
                     (10)
                  
                        Nõukogu 22. veebruari 2021. aasta rakendusotsus (EL) 2021/358, millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 69, 26.2.2021, lk 4).
               
               
                  
                     (11)
                  
                        Nõukogu 2. oktoobri 2018. aasta rakendusotsus (EL) 2018/1490, millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (12)
                  
                        Council Implementing Decision (EU) 2018/1700 of 6 November 2018 amending Implementing Decision 2013/54/EU authorising the Republic of Slovenia to introduce a special measure derogating from Article 287 of Directive 2006/112/EC on the common system of value added tax (OJ L 285, 13.11.2018 p. 78).
               
               
                  
                     (13)
                  
                        Nõukogu 22. jaanuari 2021. aasta rakendusotsus (EL) 2021/86, millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 30, 28.1.2021, lk 2).
               
               
                  
                     (14)
                  
                        Nõukogu 3. novembri 2020. aasta rakendusotsus (EL) 2020/1661, millega muudetakse rakendusotsust (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 4).
               
               
                  
                     (15)
                  
                        Nõukogu 6. mai 2021. aasta rakendusotsus (EL) 2021/753, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 ja tunnistatakse kehtetuks rakendusotsus (EL) 2018/279 (ELT L 163, 10.5.2021, lk 1).
               
               
                  
                     (16)
                  
                        Nõukogu 4. septembri 2020. aasta rakendusotsus (EL) 2020/1260, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 1).
               
               
                  
                     (17)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „VKEde strateegia kestliku ja digitaalse Euroopa kujundamiseks“ (COM(2020) 103 final).
               
               
                  
                     (18)
                  
                        Komisjoni teatis Euroopa Parlamendile ja nõukogule „Õiglase ja lihtsa maksustamise tegevuskava, millega toetatakse majanduse taastamise strateegiat“ (COM(2020) 312 final).
               
               
                  
                     (19)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).
               
               
                  
                     (20)
                  
                        ELT L 347, 11.12.2006, lk 1.
               
               
                  
                     (21)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (22)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).